Kommentar: Spellemann: Uforståelig hederspris
Når de gir hederspris til Morten Abel er det lett å få det inntrykket. Hvorfor skal han få en hederspris akkurat nå? Er det en trøst for at solokarrieren hans ligger brakk? Hvor brakk, lurer du? Vel. La oss se på avstanden til da han var på høyden. På Spellemann for 2001 fikk han pris for årets låt, årets popsolist – og han ble i tillegg Årets Spellemann. Da var han midtveis i en albumtroika som toppet VG-lista, hvor platene lå i månedsvis. Det sier litt om Abels stjerne på den tiden at det ble oppfattet som en klar nedtur da «Some Of Us Will Make It» kun nådde femteplass på VG-lista, og var ute av Topp 40 etter åtte uker. Den platen er også hans foreløpig siste. Den kom i 2006. Siden den gang har Abel brukt mesteparten av sin musikalske tid på gammel moro, med gjenforeninger av The September When og Mods. Til dels med stor suksess. Men med tanke på hvor avmålt han tidligere var til comeback generelt og med Mods spesielt, må det ha vært suksess med en viss bismak for en av de mest suverene soloartistene Norge har hatt. Abels deltagelse i fjorårets utgave av «Hver gang vi møtes» hintet ytterligere om en karriere med behov for hjelp. Men det hjalp ikke: Singelen han lanserte i forbindelse med TV2-serien, «Lost», levde opp til navnet sitt på flere måter enn én. Og apropos lansering – det kan virke som om det er nettopp dét årets hederspris handler om. For nå drar Abel enda et desperat kort ut av ermet, og relanserer seg selv med norskspråklig musikk. Med Odd Nordstoga som produsent, for nærmest å garantere folkelig appell. Lanseringen skjer tilfeldigvis på Spellemann i kveld, hvor Abel fremfører singelen «Annabelle». Altså: Det kan fint hende at kombinasjonen Abel og Nordstoga blir en suksess. Men det har vi i så fall neste års Spellemannpris til å premiere. Jeg har ikke håndfast bevis for å si at hedersprisen Abel fikk er en del av et avtalt spill. Men jeg tillater meg å spekulere. For en ting er sikkert: Denne hedersprisen formelig hyler av mangel på kontekst. THOMAS TALSETH
Er det Spellemannprisens jobb å gi et klapp på skulderen til gamle travere som sliter med karrieren?